khistorydata/jeongjo-sjw-relations huggingface dataset:
정조 14년
洪明浩以承文院都提調意啓曰月食已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 14년
判義禁李文源疏曰伏以臣頃忝金吾之職自陷罪戾至被彈劾區區私義不可以一時暫遞謂已蒙勘而今者恩命復以是任授之臣誠惝怳驚懍莫知所以自措噫臣於李趾光議讞也只就其供辭而論之耳豈敢有一毫低仰於其間而唯意漫漶置之落空及負犯之類無所懲畏云者有若臣暗加曲護擅弄王法者然是可忍也孰不可忍也其指意之深緊聲討之嚴峻實是人臣之極罪言之者雖或無難當之者豈不懍然然此莫非臣昏憒不職之辜更誰咎尤從今以往金吾一步便同鐵限雖欲拚棄廉義冒沒復玷其勢誠末由矣且伏念臣之平日所自勉者只是實心事君而已凡於官職去就亦未嘗以曲嫌小拘故爲假飾以效不誠之例讓則庶幾殿下已有所俯燭矣惟此金吾之任罪犯罔赦彈墨未乾臣若强其不可强之情勢而晏然復據則固非臣誠實底道理而亦豈殿下終始生成之德意也哉反復思量萬無承膺之路恩召之下荐犯違傲今日頒赦本府自有擧行而亦未敢承命罪上添罪尤極惶蹙伏乞天地父母特賜體諒亟許鐫削仍治臣罪辜以謝人言以嚴邦憲千萬幸甚答曰省疏具悉卿其勿辭行公
정조 14년
庚戌三月二十六日巳時上御誠正閣大臣閣臣使臣入侍時行右承旨洪明浩假注書洪樂游記注官趙慶遠金鳳顯左議政蔡濟恭右議政金鍾秀一提學鄭民始二提學吳載純檢校直提學徐浩修二直提學金載瓚檢校直閣李晩秀副使趙宗鉉以次進伏訖濟恭等曰日間聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣濟恭曰今日好雨滂沱民事誠多幸矣上曰皇帝之所書福字欲使卿等見之卿等須進見可也濟恭等進前奉覽訖濟恭曰筆力極其雄豪而特念偏邦螽斯之慶有此曠古殊異之擧實不勝感謝矣鍾秀曰筆力如是雄健筋力之尙爾康旺推可知矣此等恩數實是往牒所無前後繾綣之念愈往愈摯至於今番事尤爲感激抑或天誘其衷致使眷眷於我國矣濟恭曰交隣之間猶以爲感況是大國乎上曰筆力異於凡常矣上曰副使進前可也宗鉉進前上曰萬里行役無事往還予庸欣悅宗鉉曰王靈所曁幸得穩旋矣上曰今行屢被召接耶宗鉉曰臣等屢次被召而正月十三日皇帝催召朝鮮使臣故臣等卽爲入對則使之進前而顧語和珅矣少頃有一漆函自內而出皇帝曰此則朕之親筆也爲爾國螽斯之慶書此一福字以寓祈祝之意又以御卓之酒手賜臣等曰此酒亦出於祈祝之意也竝須歸告爾國云而至以金簡所傳推之皇帝之平日眷眷於我國螽斯之慶者可知其靡不用極矣其晉接之節禮待之意逈出尋常比他國自別班次居先而禮部尙書必引導而入甚至使人扶掖而上殿陛矣上曰皇帝筋力凡百何如宗鉉曰無異少年都是滿面春風而常如笑顔矣上曰金簡爲人何如宗鉉曰爲人精明而於我國事誠意甚勤接待之節頗眷眷矣上曰風俗何如宗鉉曰俗習强悍惟財利是趨侈風漸痼生理極艱云矣上曰卿行役之餘想多憊肅先卽退去可也宗鉉承命退命大臣閣臣退出濟恭民始等承命退出命書傳敎曰百官加下批政事當日爲之命退承史以次退出
정조 14년
庚戌三月二十六日未時上御重熙堂右副承旨入侍時右副承旨洪聖淵記事官徐有聞記注官趙慶遠金鳳顯以次進伏訖上命書傳敎曰吏兵批歲抄點下者分等捧傳旨命讀公事書判付訖命退承史以次退出
정조 14년
行都承旨具㢞坐行左承旨李得濟坐行右承旨洪明浩坐直左副承旨申耆坐右副承旨洪聖淵坐直同副承旨尹行任坐注書徐有聞仕一員未差假注書洪樂游仕直事變假注書柳師模仕
정조 14년
藥房都提調金鍾秀提調吳載純副提調具㢞啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
洪明浩啓曰來初一日輪對日次而宗廟夏享大祭齋戒相値頉稟之意敢啓傳曰依例受點後日次來待
정조 14년
具㢞啓曰錦城尉朴明源家遣承旨致吊致祭事命下矣何承旨進去乎敢稟傳曰左承旨同副承旨進去
정조 14년
行右承旨洪明浩左副承旨申耆啓曰臣等卽伏見義禁府赦單子則身死未蒙放罪人柱翼有罪名爻周之命臣等相顧愕眙竊不勝憂慨之至噫黨與之誅王法莫嚴渠以劇逆大憝之族屬黨與潛計陰謀狼藉呈露三招對供一辭輸款減死島棘之典已是失刑之大者臺閣請鞫之啓可見輿憤之同然則今此處分有若尋常罪人身故放宥者然隄防之不嚴刑政之失當誠非細故且況罪名爻周卽是法文所無而乃殿下創而行之無少留難旣往之失已切慨惜方來之弊尤當如何繳還有禁雖不得不頒布臣等職忝出納終難泯默玆敢不避煩瀆聯陳愚衷伏乞聖明更加三思亟寢成命焉惶恐敢啓傳曰被謫身死徒流案爻周自是法典所載特以罪名有關係該道該府不在擧論中今此遇赦爻周之擧特不過常典卿等所謂法文所無可謂外題矣
정조 14년
行右承旨洪明浩左副承旨洪聖淵啓曰臣等卽伏見義禁府赦文書有濟州牧圍籬安置罪人兪彦鎬放送之命臣等相顧愕眙莫省所以也噫兪彦鎬之罪可勝誅哉渠之負犯何如關係何如而因一赦典忽有放釋之敎有若尋常罪謫之遇赦蒙於者然此何擧也此何事也噫以渠罪犯當初之特貸一律已是失刑之大者王章未施輿憤尙激臣等職在惟允之地所當直爲繳還而飭敎截嚴雖不得不頒布衷憤所激不容泯默不暇緩聲玆敢冒死聯籲伏乞聖明亟加三思特寢兪彦鎬放送之命千萬顒祝惶恐敢啓傳曰還給
정조 14년
傳于具㢞曰都承旨右副承旨入侍
정조 14년
傳于具㢞曰書狀官入侍
정조 14년
傳于尹行任曰承旨房仍
정조 14년
申耆啓曰明日次對兩司當爲進參除在外外未肅拜呈告人員竝待開門牌招何如傳曰允
정조 14년
兵曹口傳政事副司果李儒修兪漢寓柳畊李相璜
정조 14년
以忠淸監司啓本致死人朱星叔獄事初覆檢官指名馳啓事傳于申耆曰以此狀啓令政院成出有旨封下完伯處與受囑變辭之扶餘刑吏及應問人星火捉來捧直招狀聞成命已久尙不擧行完伯事萬萬駭然爲先從重推考此意一體下諭
정조 14년
洪明浩以吏曹言啓曰因咸興幼學李德訓上言咸鏡監司李秉模査啓內庚寅年陵殿官變通以後道內生進及幼學之入道薦者自吏曹擬差而毋論大王子孫與他人惟其人地之是視則前後陵殿官中大王子孫之差擬者非止一二豐沛子弟莫非我太祖臣子則四大王子孫之區別檢擬者事面未安卽令純陵參奉李昌杰利城李榏咸興李秀勳俱是璿派入於道薦或已入仕或已參望則上言中一不參望之說亦爲爽實云云道臣狀啓明有所據則李德訓上言自歸虛罔之科事極無嚴上言內辭緣置之何如傳曰允
정조 14년
李得濟以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣雨漏壹庫方甎壹立破傷女夫防草各壹張脫落蠶壇碑閣方甎柒立破傷追慕洞碑閣夫防草參張女瓦拾張墻垣女防草拾柒張夫防草貮張脫落淨業院碑閣女夫防草各貮張脫落火防面土剝落流霞亭大廳庫庫雨漏龍頭壹箇破傷萬懷堂庫庫雨漏東邊柱壹箇腐傷南月廊庫庫雨漏椽木肆箇腐傷千慕堂庫庫雨漏椽木貮箇腐傷大門庫庫雨漏中門龍脂板壹立腐傷墻垣拾貮間頹圮分付各該司使之卽速修改之意敢啓傳曰知道
정조 14년
申耆以備邊司言啓曰吏曹啓目道臣事體自異不爲論列令廟堂稟處爲請矣取見其兩西暗行御史李冕膺書啓則以爲平安前監司鄭昌聖專昧事務重以衰老幕僚衙客恣意濁亂怨讟朋興施措顚錯列邑抄饑之政十分減削一切慳惜頷顑之類濱死之人太半見漏定州富人邀致幕中營作錢之散在淸北者使之主管區處差任之際曾無罪過初不除汰忽地改易呼訴紛然貽辱朝廷積失民心殆難盡擧云黃海前監司李洪載人旣柔善全不解事聲望不能厭服於列邑威令不能宣行於一路賞罰無以得宜施措自多乖當前年遂谷兩邑之歉荒實爲一道之最而不思區劃賑濟之方乃反移送兩邑穀物於隣境以副不急之需守宰力爭終不回聽唉彼濱死之民失此口沕中物流離之四不是異事至於幕客之恣意營私甘心欺蔽廉探之眞贗相混討索肆行則備招譏笑兵使之替送文報莫敢誰何修啓之苟且彌縫有損體統則自納羞侮而聽聞所及莫不駭歎云矣方伯之職按察一道承流宣化欲使一夫一婦皆得其所固是職分內事而當此年事之凶荒西土生靈擧皆濱死則爲道伯者當極意措劃如拯溺救焚以無負前後丁寧懇惻之聖敎而乃反袖手恬然使垂髫戴白者流散相繼景色慘目至登於繡啓貽羞朝廷猶屬細故其孤負特簡之罪尤當如何黃海前監司李洪載幕裨營屬不能操切恣意營私肆行討索可謂罪上添罪而月前以流民事旣已遠竄則加罪一款非自下所敢擅請至於平安前監司鄭昌聖繡啓論列旣如此則其在勵國綱懲後人之道豈可尋常處之令該府拿問定罪所謂幕僚衙客及定州富人或以濁亂爲目或以區處營作錢爲言有不可仍以掩置竝與海西營私討索之幕客一一問名於御史處令各該道臣嚴査狀聞以待朝家處分而繡啓體段若論道臣則例以道臣體重不敢論列爲辭而今此繡啓便與守令論斷無異少無區別之意其在事體不可無警御史李冕膺推考何如傳曰兩道伯段辜負與僨誤之罪焉逭重典然不無輕重之殊海伯則不過暗昧亦不過損體前勘之外別無加施之律而箕伯則年記之衰倦人品之疎闊姑勿論前罪未盡勘而追發又如許其在懲勵之擧不可仍置今雖置對其情無出於見欺也不察也大抵誤畀之失朝廷亦無以辭其責前監司鄭昌聖中和府亟施竄配之典所謂幕僚衙客事依草記行査嚴飭兩道伯斯速得情伏聞事分付封書中首提前伯治績次及栍邑守令無異按査之體啓語中有難膠守勿擧論之近例御史勿推可也
정조 14년
洪聖淵啓曰卽者守禦使鄭昌順謂以情理所急徑出江郊陳疏到院原疏纔已退却而將臣之佩符出城前所未有揆以事體誠極未安守禦使鄭昌順從重推考何如傳曰允
정조 14년
洪聖淵以刑曹言啓曰因內需司單子明禮宮着署宮任嚴杖一百限己身充定太學典僕事判下矣依判付明禮宮當該書員朴受敬捉來臣曹各別嚴杖一百後限己身充定典僕事分付成均館之意敢啓傳曰知道
정조 14년
洪明浩以觀象監提調言啓曰禁漏兼敎授卞光趙有頉代本漏官前主簿朴萬億差下使之付軍職冠帶常仕何如傳允
정조 14년
申耆以義禁府言啓曰平安前監司鄭昌聖中和府亟施竄配之典事命下矣鄭昌聖以批旨內辭意具罪目依例發遣府都事押送配所之意敢啓傳曰知道
정조 14년
申耆以義禁府言啓曰龜城前府使金衡柱德川前郡守申曮慈山前府使蔡緯夏泰川前縣監睦萬中鐵山前府使洪百游熙川前郡守鄭勗世肅川前府使林永老寧邊前府使許𣷯等拿問嚴勘事傳旨啓下矣蔡緯夏睦萬中洪百游林永老等今方待命卽爲拿囚金衡柱申曮等自任所未及上來依例發遣府書吏羅將所到處竝拿來鄭勗世前以他罪定配於全羅道長城府許𣷯定配於慶尙道咸昌縣發遣府書吏拿來何如傳曰允龜城德川係是設賑邑拿來之際貽弊可慮然如兩邑民觀瞻不得不發送沿路貽弊卿其各別嚴飭仍以此批旨謄關兩西道伯亦令各別戢飭可也
정조 14년
申耆以義禁府言啓曰因本府赦單子時囚罪人朴基正任聖尹放尹興商下送該兵使處治罪放送未及拿來罪人李潤彬承膺祚竝蕩滌事命下矣朴基正任聖尹卽爲放送尹興商下送該兵使處治罪放送事發關分付而李潤彬承膺祚等拿來都事及羅將所到處知委放送事亦爲發關分付之意敢啓傳曰知道
정조 14년
以禁府赦文書傳于洪聖淵曰當待諸道放未放處分而此事卽早欲處分者間因事端未免中止大抵外面看者豈不曰刑政之輕重倒置乎雖從加倍之律兼示大懲之意而名以大官則與庶僚自別屢年絶海亦足勘其罪濟州牧圍籬安置罪人兪彦鎬特爲放送
정조 14년
司諫李運彬應敎鄭萬始掌令沈鏗持平朴聖集校理申獻朝副校理金熙朝正言李奭濟修撰徐配修副修撰李錫夏啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允五字刀割司諫李運彬掌令沈鏗持平朴聖集正言李奭濟啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情快正王法請物故罪人在簡亟施孥籍之典措辭見上答曰不允掌令沈鏗啓曰謂大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情措辭見上新除授執義李東稷時在忠淸道公州地持平韓致應時在原春道原州地請竝斯速乘馹上來事下諭答曰不允下諭事依啓正言李奭濟啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府設鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥籍之典請逆臣承烈亟令王府快正典刑請驥顯設鞫嚴問期於得情快正典刑請翼魯亟令王府設鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典噫嘻痛矣龜顯之五字刀削指嗾妖兄之狀已悉於原啓中今不必架疊而二歲集敬之輩與聞逆謀情節畢露脈絡相貫昭載於秋曹供案則爲今日臣子者固當明目張膽沬血飮泣究覈其端緖打破其窩窟而伈伈泄泄視若尋常以至經年繫囚一未刑訊生出獄門全然放釋國言喧騰輿情之憤惋猶屬餘事義理由是晦塞亂逆無所懲畏將不知何樣禍機伏於何地思之及此寧不骨顫而膽掉哉請龜顯二歲七罪人更令王府竝爲捉囚嚴訊問期於得情新除授正言朴孝成時在京畿廣州地請斯速乘馹上來事上諭答曰不允第十一件事斯速停啓下諭事依啓
정조 14년
大司憲李義行疏曰伏以淸朝風憲之長是何等重任而如臣百不猶人者乃復忝叨也臣之疲軟迂拙淵鑑有素近又加之以老昏健忘尋常任使亦自知其不堪況於見職何敢爲冒膺之計徒作一身之榮哉且臣日前獲差享官受戒歸來寒疾大作除旨之下召牌踵臨而起動無望坐犯違傲臣罪至此尤合萬殞玆敢僅收神魂仰瀆宸嚴伏乞聖慈察臣不稱諒臣實病亟許遞改以安賤分焉臣於前冬目見國勢之岌嶪妄陳一疏冀回天聽忱誠淺薄未能孚格居然半載國賊尙晏然矣嗚呼懼亡圖存是人主之常情而殿下之終靳群請是殿下未思之甚也伏況我慈聖殿下至有不以言視之之敎殿下奉念亦必有惕然驚悚之時矣臣之受知於殿下已三十有二年矣中間洪造與天罔極近日穉子亦蒙異渥跡雖疎逖心未嘗一刻不在於文陛苟或可以賊不討而國不危殿下遂全恩之仁倫綱無斁絶之患則臣亦人耳何苦故爲是杞人之憂以拂我殿下之聰聽哉一則爲宗國長遠慮也二則以宗國長遠慮也伏願殿下更垂深思快允三司之啓以答我慈殿爲聖躬血誠以保我宗社四百年基業焉不然臣願以臣家百口早伏今日鈇鉞以正其重觸忌諱之罪也頃疏所引大臣筵奏果是不出於人臣之口則公私大幸臣何敢更事索言哉答曰省疏具悉勿煩卿其勿辭行公
정조 14년
應敎鄭萬始校理申獻朝副校理金熙朝修撰李錫夏徐配修箚曰伏以臣等得伏見赦單之下金吾者有物故罪人柱翼罪名爻周之命臣等相顧愕眙繼之以憂歎之至噫嘻柱翼之凶圖逆節尙忍言哉渠以劇賊大憝之親族私黨抵死陰護讎視國家旨意之凶憯無異於詬罵罪惡之貫盈難容於覆載而未擧肆市之律至施移陸之典王章莫伸鬼誅先及輿情憤惋久而愈切而惟其罪名昭載丹書則義理猶可以不墜亂賊猶可以知懼今於一朝竝與其罪名而爻周苟去其罪名則日久歲遠便同平人夫孰知柱翼之情節若是其至憯負犯若是其窮凶也哉臣等竊恐隄防由此而蕩然凶孽由此而覬覦將不知隱憂深慮至於何境以殿下明聖何不念及於是而乃有此非常之擧也至若任觀周論其所犯亦甚緊重而今因曠蕩之典竝寘宥除之中處分之過當又如何哉伏願亟加三思竝寢成命焉答曰省箚具悉勿煩
정조 14년
副校理金熙朝修撰徐配修箚曰伏以臣等卽伏見傳敎下者有濟州牧安置罪人兪彦鎬放送之命臣等於此誠不勝驚歎之至噫彦鎬之罪可勝言哉時當崩迫於聖心將欲洞諭於廷紳凡今日北面於殿下之庭者孰不痛心飮泣趨承召命而彼彦鎬者抑獨何心牢臥其家伊時廷臣之以書以伻絡續走報者不知其幾次而終不驚動晩到朝房此已萬萬痛駭及其紫衣之促召始乃文陛之强登而蹣跚之步難掩假飾緘結之狀不忍正視究厥罪狀決難容貸薄置海島曾未幾何而乃加全釋不少留難有若尋常罪謫之遇赦卽放者然不知殿下何爲而有此擧也罪犯若是其深重而疏放若是其輕遽刑政之失當已無可言公議之憤惋去而愈激此而若不嚴懲其何以立君綱而勵臣分哉伏願聖明特加三思亟寢成命焉答曰省箚具悉勿煩
정조 14년
判義禁李文源同義禁趙宗鉉洪秉纘洪明浩疏曰伏以今者身死未蒙放罪人柱翼任觀周罪名爻周之命臣等竊不勝驚歎之至蓋其所犯關係甚重與尋常竄配物故之類有異則雖霈澤旁流無物不沾而豈可遽施蕩滌之典使干犯之類無所懲畏乎臣等旣忝按法之地成命之下有不敢奉承只自惶恐俟譴而已伏乞聖明特賜鑑諒亟許還寢仍治臣違拒之罪千萬幸甚傳曰還給
정조 14년
庚戌三月二十七日卯時上御誠正閣都承旨右副承旨入侍時行都承旨具㢞右副承旨洪聖淵假注書洪樂游記注官趙慶遠金鳳顯以次進伏訖上曰左承旨左副承旨入侍出榻敎賤臣承命出傳行左承旨李得濟左副承旨申耆隨入進伏命㢞書傳敎曰次對明日來會又命書傳敎曰未下守令皆令明日辭朝命耆書禁府草記判付又命㢞書備局草記判付訖㢞曰吏曹參判趙鼎鎭除拜後過三日不爲出肅依定式推考警責仍卽牌招察任何如上曰依爲之出擧條命退承史以次退出
정조 14년
庚戌三月二十七日巳時上御誠正閣召對入侍時參贊官洪明浩侍讀官金熙朝檢討官徐配修檢校待敎金祖淳記事官徐有聞記注官趙慶遠記事官許鞏掌令沈鏗正言李奭濟以次進伏訖上曰臺臣退出臺廳以爲傳啓可也奭濟等承命退出上曰開講可也配修熙朝祖淳明浩等以次進讀貞觀政要第二卷訖上曰注書兼史皆進講可也有聞慶遠鞏等以次進讀訖上曰各陳文義可也配修曰太宗曰群臣皆若世南天下何憂不理蓋其誠意懇摯進諫盡忠也夫世南之於太宗一言之善未嘗不悅一言之失未嘗不悵恨善則將順失則諫諍忠直自任誠懇若此人臣之於君父皆有此誠懇則天下之理果何憂哉雖然此不獨世南之優於諫諍太宗能有容諫之德也我殿下每以言路爲憂來諫之量包容之德逈出百王而顧今含默成習言者絶罕殿陛之上未聞有審諤之風者蓋緣今日廷臣初無世南之誠懇也然在聖上加勉之道亦不可不一諉廷臣之失而不思所以導使言之方也苟殿下益加勉勵猶恐不聞則今日廷臣之誠意懇摯進思盡忠者豈獨唐朝之一世南而已也伏願深留聖意焉上曰所奏甚好當體念矣熙朝曰此篇志滅凶奴之志字政好玩味夫唐宗之志志乎滅虜坐未嘗安席食未嘗甘味其志也定得堅牢無或放過此所以出師大漠克收偉績者也然定志之功不獨在於唐宗滅虜而已書曰丕應徯志史記曰有志竟成天下萬事寧有不定志而能成厥功者乎今我殿下以天縱之姿懋日新之德於學則志乎周孔於治則志乎唐虞臣固欽仰贊歎而但志字上面必着堅持固字之工而後方可以毋怠毋荒愈久愈篤德業之崇化理之盛罔不從其志矣於此而益加聖意是臣區區之望也上曰好矣閣臣及參贊官亦各陳達可也祖淳曰玉堂所奏甚好惟願聖上體念焉明浩曰諸臣皆陳達別無可達者矣上命熙朝等先退熙朝等曰臣等有區區所懷敢此仰達矣夫義理晦塞亂逆層生其在嚴懲討存隄防之道決不可毫忽而迺者曹囚放釋之命忽下於半夜之間臺言峻發輿憤愈激大小諸臣莫不沬血請討迭上章奏而天網太恢兪音尙靳是豈所望於我殿下者哉至若柱翼負犯何如關係何如而今於赦典中遽有罪名爻周之命此何事也此何擧也此而不已則亂賊將無所知懼隄防將無所維持識者之憂容有其極伏願殿下亟寢曹囚放釋之命仍令王府拿鞫得情柱翼罪名爻周之命亦卽收還以存隄防以嚴懲討焉上曰何乃如是煩聒乎仍命退熙朝等又復縷縷陳達上曰貞觀政要中許多好說話無非可言而何敢於此等不欲聽之事煩奏乃爾乎命退諸臣以次退出
정조 14년
庚戌三月二十七日申時上御誠正閣書狀官入侍時右副承旨洪聖淵假注書洪樂游記注官趙慶遠金鳳顯書狀官成種仁以次進伏訖上曰書狀官進前可也種仁進伏上曰萬里之行善爲往還予庸欣悅種仁曰王靈所曁幸得無事往返矣上曰見聞見錄則多有貶言矣種仁曰非曰褒貶而略以愚見仰陳矣上曰見皇帝乎種仁曰臣亦見之矣上曰關西饑饉見今何如種仁曰昨年則列邑賙救之政極其疎虞矣臣於到灣之日道伯適巡到監賑而飢民擧無浮黃之色朝家德意莫不感祝矣上曰沿路雖如此他邑何以詳知乎命退諸臣以次退出
정조 14년
行都承旨具㢞坐行左承旨李得濟病行右承旨洪明浩坐左副承旨申耆坐直右副承旨洪聖淵坐直同副承旨尹行任致祭出去注書徐有聞仕一員未差假注書洪樂游仕直事變假注書柳師模仕
정조 14년
大司憲李義行掌令沈鏗持平朴聖集牌不進執義李東稷掌令閔彝顯持平韓致應俱在外監察茶時之意敢啓傳曰知道
정조 14년
申耆以備邊司言啓曰今日賓對堂上懸病至於八員之多事體所在誠極未安衆所共知實病外懸人員竝推考卽爲牌招以爲進參之地何如傳曰允
정조 14년
以義州府尹狀啓刷馬驅人崔德寬等査實馳啓事傳于具㢞曰當初書狀狀啓有若密啓樣者生疎甚矣至於此狀啓亦無別般委折則亦甚生疎還下送
정조 14년
以原春監司狀啓鐵原府使李潤謙爲先罷黜其罪狀令攸司稟處事傳于具㢞曰失囚之罪固可駭討食之習又無狀如許校卒可謂亂民廣州校卒之作弊民間者猶令置之重典本道何異卿其知悉決處逃躱人限內如不捉納見失守令亦爲狀聞論罪事回諭
정조 14년
傳于申耆曰右副承旨牌招
정조 14년
洪聖淵以弘文館言啓曰本館上番闕直事甚未安應敎鄭萬始校理申獻朝竝卽牌招以爲推移入直之地何如傳曰允
정조 14년
洪聖淵以弘文館言啓曰新除授副應敎成德雨時在全羅道光州牧任所副校理金啓洛時在京畿漣川地副修撰李鼎德時在慶尙道慶州地經筵入番事緊請竝斯速乘馹上來事下諭傳曰依啓
정조 14년
洪聖淵以戶曹言啓曰時御所內各司看審執頉雨漏處修改吉日令日官推擇則來四月初二日卯時爲吉云以此日時擧行何如傳曰允
정조 14년
洪聖淵以戶曹言啓曰參判金載瓚佐郞趙厚鎭進詣慶熙宮差備內及內各司依節目眼同看審後有頉處別軍書入而修改則擇日擧行何如傳曰允點下處爲之其餘不急之處待後看審更稟而近來四李朔看審有名無實此後一遵定式無或違越可也
정조 14년
以戶曹慶熙宮差備內奉審執頉別單傳于具㢞曰修改後定限限內破傷次知中使拿處守直中官刊名內侍府事嚴飭內侍府
정조 14년
洪聖淵以戶曹言啓曰參判金載瓚與佐郞趙厚鎭工曹判書邊得讓佐郞李羲文依定式進詣於義本宮奉審則朝陽樓北行閣七庫南行閣雨漏六庫東行閣九間傾側北邊中門二間瓦子脫落內外御路方甎庫庫破傷啓慶軒簾十二浮破內墻十三間外墻四間頹圮分付各該司使之卽速修改而亦令本曹郞廳監董擧行之意敢啓傳曰知道
정조 14년
申耆以摠戎廳言啓曰本廳中軍李漢泰身病猝重勢難察任改差何如傳曰允
정조 14년
兵曹以元厚鎭爲摠戎中軍
정조 14년
洪聖淵以刑曹言啓曰依下敎左邊捕盜廳行首軍官趙德仁右邊捕盜廳行首軍官金麟賢放送之意敢啓傳曰知道計其程途日字該道査啓狀本如不來到道臣請推捕校還囚仍以此意星火嚴飭完伯處扶餘刑吏等移送一款亦爲嚴飭錦伯處可也
정조 14년
洪聖淵以刑曹言啓曰依下敎左邊捕盜廳行首軍官趙德仁右邊捕盜廳行首軍官金麟賢等罪人李維新捉納間嚴囚之意敢啓傳曰知道
정조 14년
洪聖淵以濬川司意啓曰濬川自松杞橋至永都橋畢役之意敢啓傳曰知道
정조 14년
洪聖淵以義禁府言啓曰全羅道濟州牧大靜縣圍籬安置罪人兪彦鎬放送事承傳啓下矣兪彦鎬卽爲撤圍籬放送事分付該道道臣及該牧使之意敢啓傳曰知道
정조 14년
洪聖淵以義禁府言啓曰中和府竄配罪人鄭昌聖姑勿發配令押去都事仍爲押來拿問定罪事榻前定奪矣押去都事朱南述罪人鄭昌聖還爲押來拿囚之意敢啓傳曰今日開坐取招可也
정조 14년
開城留守李致中疏曰伏以天佑宗祊玉候康復鑾蹕穩旋孺慕彌新臣亦瞻望羽旄曷勝欣忭而迹阻陪扈益切耿結仍伏念臣以無似猥蒙洪造前後淺歷罔非踰分而至於居留之任尤是人望之外莅任卄朔一味尸素弊源不一而實乏蘇革之才整理有命而少無涓埃之報孤負惶愧如集于木連値朝家有事不敢言私黽勉蹲冒亦已久矣冬春以來素患痰眩之症間間發作自數昨大段添劇食飮全廢運用不利房闥之間動輒須人時月之內束帶無望點閱都試俱是營務之緊急者而顧此病狀猝難還任私心悚仄如不自容玆陳短章仰瀆崇嚴伏乞聖慈俯賜鑑察特許遞免以便公私千萬幸甚答曰省疏具悉所請依施
정조 14년
大司諫金翊休疏曰伏以臣年紀衰邁姿性庸愚淸朝諫長之任夫豈有一分堪承之望哉從前屢叨輒敢冒膺者蓋爲懲討義重他不暇顧也每一循省冞增惶愧頃忝見職隨參聯籲忱誠未格還抱箚本自壞臺閣之體竟速惠文之彈司直之論譏斥備至譴罷之罰亦云末勘貽羞臺垣無復餘地今於新除之下諉以宿趼憑恃寵靈揚揚冒赴實非私分之所敢出昨違嚴召猶靳例勘滿心惶感靡所容措賓對有命召牌儼臨鐵限在前進身無路隨詣闕外略暴血懇伏乞聖慈特垂鑑諒遞臣之職以安微分治臣之罪以肅朝綱千萬幸甚臣方祈免不宜贅他而憂慨之忱敢此附陳焉噫嘻痛矣兪彦鎬之罪可勝誅哉頃當聖心崩迫特降洞諭之日凡厥臣僚咸造在庭毋敢或後承聆聖敎痛心流涕而惟彼彦鎬身在大官之列少無人臣之分肆然托疾偃息在床飭敎屢降晩到朝房略無驚動底意不思趨承之義究厥心腸已極痛駭及至頻繁掖隷屢傳促敎咫尺天閽逃遁不得强登文石之陛故作蹣跚之步仰承惻怛之敎全沒感泣之誠飾詐慢命莫掩無嚴之狀緘口結舌顯有不滿之意論其罪惡群情齊憤揆以公法重辟難逭薄置海島初旣刑政之乖當遽然全釋今又處分之非常豈因咸宥之例曲貸難容之罪有若尋常流竄之年久疎釋者然哉罪犯至重公議愈激肆赦之典有非可論嚴懲之法在所當行其爲正法紀而扶倫常之道寧忽失刑之歎遽屈懲惡之章乎伏願聖明亟加三思特寢成命焉傳曰逐日箚疏可謂文具之文具如是煩瀆尤甚未安原疏還給順興府使除授當日辭朝時任府使遞付京職昨日詣臺旣參於召對今日忽復違牌所謂次對臺諫無登筵之時亦可駭掌令沈鏗慶安察訪除授正言李奭濟猉獜察訪除授竝令當日辭朝時任察訪遞付京職
정조 14년
右副承旨洪聖淵疏曰伏以俄於諸承旨申退之後四學儒生以先正臣金麟厚配享文廟事陳疏到院而大凡儒疏捧入之規在院諸僚相議停當然後始可捧納故以後來呈之意溫言退送矣屢次往復侵斥備至末乃以沮戱壅蔽等說添入於疏槪之中儒生之如是爲言雖未知其稱停而在臣私義不可仍冒於職次玆敢忙陳短章徑出禁扃伏乞聖明俯垂諒察亟賜鐫免仍治臣擅離之罪以肅朝綱焉答曰省疏具悉爾其勿辭察職
정조 14년
行都承旨具㢞坐行左承旨李得濟坐直行右承旨洪明浩坐直左副承旨申耆坐右副承旨洪聖淵坐同副承旨尹行任病注書徐有聞仕一員未差假注書洪樂游仕直事變假注書柳師模仕
정조 14년
申耆啓曰大司憲李義行未肅拜持平朴聖集傳旨未下執義李東稷掌令閔彝顯持平韓致應俱在外掌令一員未差監察茶時之意敢啓傳曰知道
정조 14년
傳于申耆曰推考房承旨入侍
정조 14년
傳于申耆曰判義禁持時囚罪人鄭昌聖原情入侍
정조 14년
具㢞啓曰同副承旨尹行任今日不爲仕進卽爲牌招何如傳曰待開門牌招
정조 14년
以司諫李運彬獻納李永穆正言李奭濟掌令沈鏗持平朴聖集牌不進罷職傳旨傳于申耆曰只推
정조 14년
洪聖淵以弘文館言啓曰本館上番闕直事甚未安修撰徐配修卽爲牌招以爲姑陞入直之地何如傳曰近來玉堂番次酬應苦矣無情勢之人非違牌則必請牌豈有如許事體乎請牌草記違牌傳旨竝勿施修撰徐配修孟山縣監除授應敎鄭萬始江東縣監除授校理申獻朝抱川縣監除授皆令當日辭朝時任縣監遞付京職
정조 14년
洪明浩以吏曹言啓曰今此宗廟朔祭大祝及雩祀壇祭獻官中時無職名人員令該曹口傳付軍職何如傳曰允
정조 14년
兵曹口傳政事副司直閔鍾顯金魯永金履翼副司果鄭益祚沈能翼以上竝單付
정조 14년
傳于洪明浩曰發遣吏郞雩祀壇諸執事淸齋與否摘奸以來
정조 14년
洪明浩啓曰卽見吏曹郞廳雩祀壇諸執事淸齋摘奸擧案則壇下執禮沈鏶不爲出齋揆以事體誠極駭然所當重勘而本院請推之外無他可施之罰何以爲之敢稟傳曰拿處
정조 14년
洪明浩以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 14년
李得濟以戶曹言啓曰慶熙宮差備內奉審執頉處及內各司看審執頉處修改吉日令日官推擇則來四月初十日辰時爲吉云以此日時擧行何如傳曰允
정조 14년
李得濟以戶曹言啓曰昨日本曹郞廳聽傳敎內伏承內入地衣量宜給價之命而數爻旣甚夥然年條又多久遠憑考無路虛實易混故只就元數中三分一率爾磨鍊矣今於飭敎之下更爲査實溯考貢人等置簿冊子則自庚子以後逐年逐朔隨入隨錄而初無與受者姓名懸注輒以內入件一例書錄旣非踏印文蹟不過渠輩私簿則依此無憑之白文遽下許多之貢價揆以事理有非綜核之政而量宜給價之特敎寔出於軫念貢人之聖意則其在對掦之道有不敢全然置之而所謂置簿中進排人懸錄處或可爲一分憑據之資故撮而聚之通計其數則九帳付地衣爲一千二百七十三浮二十張付爲六浮矣就此中五分一以本席子參酌會減而大抵內入物種如無憑信之文蹟又無各司之所報則自臣曹實無考據之路此後地衣內入之時自排設房成給帖文使之進排後每於月終都錄啓下事永爲定式施行恐合事宜而臣專昧事務觸處昏憒初不能詳審擧行又不得査究釐正其矇然溺職之罪益無所逃伏不勝惶恐之意敢啓傳曰知道雖無可據之文蹟五分給一似太不適而文蹟無以徵信有難臆決卿其從便加數參酌上下可也
정조 14년
申耆以都摠府言啓曰今日入直內三廳武兼禁軍及軍兵等當以中日習射而國忌齋戒相値不得爲之之意敢啓傳曰知道
정조 14년
洪明浩以司僕寺一二提調意啓曰內乘金爔以內禁將受點當爲移直於內三廳而內乘徐有秉家有拘忌之疾正沈樂洙在外未肅拜替直無人不可無變通之道內乘徐有秉正沈樂洙竝改差其代令該曹口傳差出以爲推移入直之地何如傳曰允金爔內乘禁軍將竝改差徐有秉摠郞中口傳相換可也
정조 14년
兵曹口傳政事都摠都事申純內乘徐有秉以上相換
정조 14년
吏曹口傳政事以李太亨爲司僕正
정조 14년
申耆以司僕寺一二提調意啓曰兼內乘金爔改差之代令該曹卽爲口傳差出何如傳曰允
정조 14년
兵曹口傳政事以吳毅常爲兼內乘
정조 14년
洪聖淵以義禁府言啓曰臣謹承筵敎來詣本府罪人鄭昌聖處讀聽傳敎仍宣口傳嚴敎後平安道雲山郡勿限年遠竄而以傳敎內辭意具罪目卽爲發遣府都事押送配所之意敢啓傳曰知道
정조 14년
義禁府啓目慈山前府使蔡緯夏泰川前縣監睦萬中鐵山前府使洪百游肅川前府使林永老等原情云云向前蔡緯夏睦萬中洪百游林永老等亦觀其所供語多漫漶泛稱遲晩所當請刑是白乎矣睦萬中曾經敦寧都正洪百游曾經都摠經歷林永老曾經宣傳官勿爲請刑載在大典通編蔡緯夏年過七十法不當請刑竝只上裁何如判付啓竝只議處爲良如敎
정조 14년
庚戌三月二十九日卯時上御誠正閣召對入侍時參贊官洪聖淵檢討官李錫夏檢校待敎金祖淳假注書洪樂游記注官許鞏金鳳顯以次進伏訖上曰檢討官進講可也錫夏讀貞觀政要自貞觀三年止豈肯更言訖上曰閣臣進講可也祖䧐讀自貞觀十五年止其利博哉訖上曰各陳文義可也錫夏曰此篇卽論唐宗求諫之事而上下諸條皆謂之嘉言嘉謨可也而其中語房玄齡之言有曰豈以不同己意便卽不納此言最要於求諫夫人臣進言有逆耳者有忤旨者若於一己之意求其苟同則忠讜之言何從而至乎必也捨己從人取人爲善然後方可有來諫之美矣書經之訓亦曰有言逆于汝心必求諸道者蓋以此也伏願於此深留聖意焉上曰好矣祖淳曰文皇以近日朝廷無論事爲憂夫當時宰相如房杜諫臣如魏徵王珪張蘊古虞世南褚遂良之屬莫不殫竭知以補君德則豈曰無論事者而蓋文皇來諫之德納言之心愈往愈切汲汲若常不足者故其諭群臣也如此夫直言者人主所憚聞而懦者之所憚進也苟非至誠虛襟從而導之使言則臣下誰肯苦口力諍以犯嬰鱗之怒哉文皇貞觀之治未必非專由於是心之所推伏願殿下以文皇思諫之心爲心焉上曰其言亦好矣上曰參贊官亦陳文義可也聖淵曰玉堂閣臣旣已悉陳臣無可更達者矣錫夏曰近日以來天討不行王章漸屈昨日宥一賊今日赦一凶擧世將不識有五刑五用之義識者之憂日甚一日日昨兪彦鎬放送之命又何爲而遽下也噫彦鎬之當初負犯關係至重前後疏啓已有明白之證案今不必架疊而惟殿下特推好生之德只施島置之典者適足見刑政之乖當輿情之積憤而今於一朝遽加全釋不少留難不知何爲而有是擧也殿下之前後處分輒以其曾忝大官過加容貸而此有不然者夫名以大官不念體國之義自作罔赦之罪則其在輿人之所必討王法之所必行自當加倍於卑微之類殿下獨不念及於此而乃爲此萬萬非常之擧乎喉院之啓堂僚之箚可見公議之不容已而或降還給之命或賜勿煩之批未見有開納之擧臣於此尤不勝憂慨之至伏願更加三思亟寢成命焉臣又聞昨日僚員以向來曹囚事有所仰請而至被遞斥此亦過中之擧也臣於日前亦以玆事略陳前席而惟彼諸罪人情節何如關係何如而忽地放出無處盤覈凡今在廷之臣安得不力請囚鞫期於蒙允乎亦願竝賜察納亟降兪音焉上曰都是過矣命退諸臣以次退出
정조 14년
庚戌三月二十九日辰時上御誠正閣判義禁入侍時左副承旨申耆記事官徐有聞記注官趙慶遠金鳳顯判義禁李文源以次進伏訖上敎文源曰草供持入乎文源曰持入矣上命耆讀奏訖命書傳敎曰日昨處分傳敎首以誤畀之失歸之朝廷者何等恩言何等曲恕乎外此種種事件又屬於見欺與不察使自分疏何以加此以若疎闊周年雄藩能無見欺與不察之事乎然猶善地薄竄可謂匪罪伊榮此所以賓筵請拿之時有持疑之敎也觀此爰辭旣無指一發明之說又無的確白脫之端而其中所謂繡啓衰老之斥犬馬之齒已迫七十安得不衰且老也云者看來萬萬駭怪臺章反詈之習尙非朝廷美風則況繡啓乎又況置對之供乎紀綱所在不可但以無嚴言此非玩侮而何大抵脚踏得意地便皆不怕不畏使人莫敢擬議已乖謹愼之義況於曲費造化略施末勘之後乃有此不安分之擧如鄭昌聖之仁善者少不若意反求愜塞稱副之方乃爾自此資至正卿則朝廷莫可勘斷職是按藩則繡衣莫敢論列乎至於繡啓査事猶屬緦功之察原情勿施時囚罪人鄭昌聖亟施雲山郡勿限年遠竄之典當日押送以正朝綱以警頹俗繡啓條件判金吾旣承筵敎分付該道使之詳査狀聞仍敎文源曰繡啓論列中諸條及此傳敎謄出自本府行關本道使之一一親執査啓之地可也命退諸臣以次退出
정조 14년
行都承旨具㢞坐行左承旨李得濟坐行右承旨洪明浩坐直左副承旨申耆坐右副承旨洪聖淵坐同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
傳于洪聖淵曰傳香承旨馳詣宗廟景慕宮奉審摘奸以來
정조 14년
傳于洪聖淵曰傳香承旨馳詣雩祀壇奉審摘奸以來
정조 14년
以龍虎營內下甲冑新造時監董將校匠手等別單傳于尹行任曰監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校則試射入格外各給弓一張匠手木布施賞竝自各該營擧行他營準此
정조 14년
以禁府錄啓傳于申耆曰蔡緯夏等四囚令本道行査狀聞後稟處洪百游外姑爲保放
정조 14년
以京畿監司狀啓星州牧移配逃失罪人卯怪捉得事傳于洪明浩曰奴卯怪嚴刑準三次島中爲奴逃躱委折取招狀聞捉納營校各別施賞嚴飭之下營校所捉名以捕校尙無皁白廣校所爲節節無狀該府尹爲先越俸一等首校及出使將校先以此事捉來嚴棍一竝遠地充軍此後該府校弊若不釐正更入於廉問首校該校用法之外府尹當置重典此意知悉嚴飭事回諭大抵廣校一人尙不懸首南城門外之故不畏朝令侵虐民間此豈非道臣之責乎竝須知悉事一體回諭
정조 14년
以平安監司雨澤狀啓傳于洪明浩曰春後民事漸至蘇域果如狀辭則何等萬幸賑口之賙恤猶有排比還民之艱食最所關念卿之報知效力之方在此懷保一事益加盡心使西民得沾實惠守令事辭陛時面諭不啻申複則其優其劣想已領會而論列反後於繡啓何也此意回諭
정조 14년
申耆以禁衛營言啓曰依下敎內下甲冑改造時監董將校及匠手等別單書入之意敢啓傳曰此非草記事卿則推考可也
정조 14년
尹行任以摠戎廳言啓曰本廳字內惡虎橫行行旅將至難通之境故多發善放砲手嚴飭行獵矣今月三十日甕巖洞近處中虎一頭雛虎四頭捕捉以來依例封進而砲手等姓名依下敎別單書入之意敢啓傳曰知道先再殺旣非元軍卿其量宜施賞三殺軍賞木依例內下卽爲出給雛虎殪則不可放必遺患卿其看養家中鉗鐵以制之圍圈而維之俾無放失之弊可也
정조 14년
漢城府啓目帖連李哥之偸葬極涉無狀卽令掘移爲白乎旀趙漢雲以一事一邊擊錚一邊上言萬萬痛駭令本道嚴勘何如判付啓依回啓施行爲旀伊時擊錚之類皆以上言呈納似因聽瑩而有此爲呈事勢似然勘罪分揀令該道嚴飭後勿如是爲良如敎又啓目帖李哥偸葬之塚定日督掘爲白乎旀李榮復以一事一邊擊錚一邊上言萬萬痛駭令本道照法嚴勘何如判付啓依趙漢雲上言回啓施行爲良如敎
정조 14년
大司憲李義行大司諫金翊休司諫李運彬掌令沈鏗持平朴聖集獻納李永穆正言李奭濟箚曰伏以臣等卽伏見金吾赦單下者有物故罪人柱翼罪名爻周之命臣等聚首愕眙繼之以憂慨之至噫彼柱翼本以劇逆之親族潛懷怨國之陰謀窮凶之罪犯至重叵測之情節畢露揆以王章合施典刑而減死島置已是失刑徑被鬼誅未洩輿憤而今此處分實出群情之外噫以其凶謀逆節未伏典章尙不可謂國有常刑又況爻周鐵案有若尋常罪人之已故蒙放者然哉惟其罪名載在丹書亂逆由此而知懼隄防賴是而不壞而今若竝與罪案而爻周則懲討之不嚴刑政之乖當已無可言而義理將至於晦塞凶孼因此而覬覦其爲憂歎庸有其極儻聖明念及於此還寢之命必不待臣等之畢辭矣至若任觀周之負犯至重有難容貸而亦置赦宥之中物情之驚惑尤當如何伏願特加三思竝寢成命焉答曰省箚具悉勿煩
정조 14년
庚戌三月三十日初更上御重熙堂坐直承旨入侍時同副承旨尹行任假注書洪樂游記注官趙慶遠金鳳顯檢校待敎金祖淳以次進伏訖命讀公事書判付訖命退承史以次退出
정조 14년
行都承旨具㢞坐行左承旨李得濟坐行右承旨洪明浩坐左副承旨申耆坐直右副承旨洪聖淵坐直同副承旨尹行任坐注書徐有聞仕一員未差假注書洪樂游仕直事變假注書柳師模仕
정조 14년
傳于洪聖淵曰禮房承旨馳詣宗廟奉審摘奸以來
정조 14년
具㢞啓曰來初五日朝參日次矣敢稟傳曰停
정조 14년
兵曹口傳政事檢閱單金履喬
정조 14년
以檢閱金履喬牌不進罷職傳旨傳于洪聖淵曰只推
정조 14년
洪聖淵啓曰檢閱金履喬旣有只推之命卽爲牌招入直何如傳曰允
정조 14년
兵曹李漢泰爲守禦中軍
정조 14년
傳于申耆曰推考房承旨持放未放回啓入侍
정조 14년
傳于洪聖淵曰司鑰張光益朴德起金興大弓房兼書房色司鑰差下
정조 14년
傳于洪明浩曰傳命司謁三人尙無料布內司官員二窠差備別監二窠換作祿窠移屬事分付戶曹
정조 14년
以平安監司啓本罪人金召史江界府到配事傳于洪聖淵曰厥女與其夫移配稷山縣事行會該道
정조 14년
尹行任以兵曹言啓曰龍虎營進上甲冑監董將校匠手等別單判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校則試射入格外各給弓一張匠手木布施賞竝自各該營擧行他營準此事命下矣取考久遠謄錄則己卯年禁軍所着三升甲冑四百十部及其他軍物新備修改時監董將校六人內三人加資三人邊將除授辛巳年禁軍所着三升甲冑二百四十部及諸般軍物新備修補時監董將校六人內三人加資三人邊將除授戊戌年駕後禁軍所着大段甲冑五十部禁軍所着三升甲冑六百四十四部及如干軍物新備修改時監董將校二人內一人加資一人邊將除授請賞判下而至於甲冑新造進上不但元無其例今此監董之數不滿十部則別無可記之勞監董將校李惟直論賞一款置之依判下弓子一張題給匠手金興龜等九名各木一疋布一疋施賞何如傳曰甲冑進上賞典以內在久遠謄錄觀之幾乎年年有之則草記中曰以無是例者卿之矇眛極爲駭然越俸一等此草記還給然則自上謄下然後可以草記乎至於龍虎營疲殘甚矣豈有進上之別例乎昨日下敎卽指他營門中只以龍虎營前例草記者爲駭然矣
정조 14년
洪聖淵以摠戎廳言啓曰本廳捉虎草記傳曰先再殺旣非元軍卿其量宜施賞三殺軍賞木依例內下卽爲出給雛虎殪則不可放必遺患卿其看養家中鉗鐵而制之圍圈以維之俾無放失之弊可也事命下矣先殺砲手金千彬再殺砲手李得天等處各木三疋布二疋自本廳施賞三殺砲手吳好福處內下賞木三疋布二疋卽爲出給而雛虎則各別看養之意敢啓傳曰知道
정조 14년
洪聖淵以訓鍊都監言啓曰本局把摠洪龍健身病甚重勢難察任改差何如傳曰允
정조 14년
刑曹啓目京畿放未放回啓云云定配罪人放未放竝依啓聞施行楊州充軍罪人金得九等上裁何如判付啓依回啓施行爲旀楊州金得九平丘鄭聖甲竝只放利川李於仁老味豐德金明元南陽五禮安城李世輝坡州張好辰亦爲放送爲旀朔寧金太廣抱川李長榮加平洪義國南陽金元才陰竹安正基永平許璉麻田鄭仁世振威金虎錫抱川韓弘沃龍仁李大植安山柳鍵等段皆是私掘毋得輕放事先朝受敎至嚴若過十年者似有分揀之命更考卿曹謄錄草記而該道啓本之只書移配日字不書原配年月疎漏甚矣道伯推考各人等原配年月自本曹別單懸註書入仍以此意行會諸道此後放未放啓本中移配之類原配年月亦令懸錄爲良如敎
정조 14년
庚戌四月初一日午時上御重熙堂同副承旨入侍時同副承旨尹行任記事官徐有聞記注官趙慶遠金鳳顯以次進伏訖上命書傳敎曰拔擢至三事取其剛方況年來眷遇多出常格而故待敎之未克盡用猶以爲慘惜豈料大臣之又繼逝乎銜命萬里扶病還第擬待差可後登筵今焉已矣傷歎何言尤所愍惻者其家無主喪之人隱卒之典宜有自別卒判府事李性源家遣承旨致弔明日進去曾帶閣銜自有別致祭再明日遣閣臣擧行錄俸限三年輸送奉祀孫待年稍長調用又命書傳敎曰館規例待兩朔行公第三月付下位而若値上下番不付之時則有進付之例翰林之許久俱闕事甚未安當次翰林令該曹今日口傳付職牌招入直命退承史以次退出
정조 14년
庚戌四月初一日酉時上御重熙堂推考房入侍時左副承旨申耆假注書洪樂游記注官趙慶遠金鳳顯以次進伏命書京畿放未放狀啓判付訖命退承史以次退出
정조 14년
洪聖淵啓曰卒判府事李性源家遣承旨致弔事命下矣何承旨進去乎敢稟傳曰右承旨進去
정조 14년
以別軍職狀啓內軍器庫內帑各種一體點閱事傳于尹行任曰依狀請施行事回諭
정조 14년
尹行任以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 14년
尹行任以備邊司言啓曰內需司單子見今司儲垂乏之中今當錦城尉禮葬時各項所入物力浩多米木錢拮据無策曾有如此之時請得戶兵曹之例今番何以爲之爲辭而判付內令廟堂取考本司各年前例草記區劃事命下矣取考內需司所報各年前例則戊寅年月城尉禮葬時戶曹錢一千兩地木十同請得區劃今亦依此例劃送之意分付戶曹何如傳曰折半移送可也
정조 14년
庚戌四月初二日卯時上御重熙堂右副承旨入侍時右副承旨洪聖淵假注書洪樂游記注官趙慶遠金鳳顯以次進伏訖上曰奉審何以遲滯耶聖淵曰標信未及出來留門之時自然遲滯矣上曰已撤饌乎聖淵曰已撤故祭器入盛後奉審以來矣命書藥房批答訖命退承史以次退出
정조 14년
行都承旨具㢞坐行左承旨李得濟坐行右承旨洪明浩坐左副承旨申耆坐右副承旨洪聖淵坐直同副承旨尹行任坐直注書徐有聞仕一員未差假注書洪樂游仕直事變假注書柳師模仕
정조 14년
傳于洪聖淵曰軍士房承旨入侍
정조 14년
以黃海監司狀啓載寧等郡民家失火事傳于洪明浩曰方春失所可矜元恤典外各別顧助其中小殘獨戶新舊還及當年身布蕩減中戶以上舊還蕩減
정조 14년
尹行任啓曰假注書洪樂游身病猝重勢難察任今姑改差何如傳曰允
정조 14년
尹行任以吏曹言啓曰今此泰陵忌辰祭獻官實預差以前監司尹行元前承旨李益運塡差而時無名令該曹口傳付軍職何如傳曰允
정조 14년
兵曹口傳政事副司直尹行元李益運以上竝單付
정조 14년
行都承旨具㢞坐行左承旨李得濟坐直右承旨李益運坐左副承旨申耆坐直右副承旨未差同副承旨尹行任坐注書徐有聞仕一員未差假注書鄭履綏仕直事變假注書柳師模仕
정조 14년
申耆啓曰合辭方張之時諫院無詣臺之員事甚未安未肅拜呈告人員竝卽牌招何如傳曰允
정조 14년
傳于具㢞曰右副承旨入侍
정조 14년
假注書洪樂游改差代以鄭履綏爲假注書
정조 14년
傳于尹行任曰京畿監司入侍
정조 14년
承旨前望單子入之曺遠振朴聖泰落點
정조 14년
具㢞啓曰新除授右副承旨朴聖泰時在忠淸道定山地斯速乘馹上來事下諭何如傳曰許遞前望單子入之待下批牌招察任
정조 14년
具㢞以弘文館言啓曰本館上番連日闕直事甚未安今日政新除授玉堂待下批仍卽牌招以爲推移入直之地何如傳曰允
정조 14년
有政吏批判書洪良浩進參判趙鼎鎭式暇參議李祖承受由在外都承旨具㢞進以丁範祖爲大司諫朴猷煥爲掌令玄重祚爲正言吳泰賢爲校理柳文養爲副校理閔昌爀爲修撰金熙采爲副修撰金文淳爲知敦寧趙鼎鎭爲氷庫提調韓鼎運爲右通禮朴趾源爲齊陵令趙鎭坤爲漢城主簿鄭毅祚爲忠淸都事沈達漢爲慶尙都事具紞爲鐵原府使李永喆爲海美縣監綾恩君單具允明前牧使鄭履煥吳大益前兵使孫相龍前府使權以綱李尙說林載洙李潤春前郡守尹敬喆以上復資事承傳兼執義單成種仁減下事承傳
정조 14년
再政以吳載純爲同成均閔鍾顯爲知春秋徐浩修爲知經筵鄭弼祚爲社稷令李基禎爲監察洪龍燮爲禁府都事金魯敬爲掌樂主簿宋翼孝爲京畿都事宋銓爲司諫柳雲羽爲獻納
정조 14년
兵批判書李𡊠病參判柳誼入直進參議李命勳參知金履成病同副承旨尹行任進僉知單徐英輔以吳載徽申大偀李宗胤李東植吳載衡沈趾賢金聖和爲副護軍以宋載經金文淳具庠李致中李敬一李昌漢呂萬永李鼎運姜姜彝正李夔金熙朝爲副司直以朴廣源尹致性姜世綸爲副司果以金龍見李顯秀爲司正
정조 14년
尹行任啓曰卽見北靑府使柳知養上疏則不但紙本之體樣甚短皮封不書臣謹封有違格例事甚未安原疏旣係民隱纔已捧入而事體所在不可無警推考何如傳曰些少違式何必致責勿推可也
정조 14년
以京畿監司狀啓罪人卯怪待日限準次卽爲發配事傳于申耆曰別無隱情不必準三次卽爲還發配所事回諭
정조 14년
以京畿監司啓本罪人金得九等放送張好辰段姑不擧行事傳于申耆曰赦文書何等至重則以今方請寢姑勿擧行等語謄關該道事未前聞該道之循例登聞亦關紀綱此啓本還下送令該曹原關文使卽釐正下送後更爲修啓事回諭
정조 14년
以咸鏡監司狀啓本道忠順衛營納數爻更爲論理登聞計料事傳于申耆曰待南北兵營報來與本營事例詳細條列更爲狀聞事回諭
정조 14년
以全羅監司狀啓金店防禁有旨祗受事傳于申耆曰設店之弊爲民邑俱困之端奚獨金店爲然銀店亦然銅店亦然則有旨措語雖因繡啓枚擧不得不單擧金店而所謂看色與摘奸之弊無異隨矢立的朝令若嚴防於金店則奸弊移託於銀銅其弊不一其端今觀本道狀辭只斷斷於金一字太欠別白道伯推考狀啓還下送使之改修正上送仍以此意更爲下諭于諸道伯處
정조 14년
醫官李完白書啓判中樞府事金熤病症今日更爲看審則脈度與本症三日之間大體別無動靜而寒熱往來神氣昏涔等症日來尤甚似是外氣所添寒痰益肆之致藥則以外氣姑停前方連以和解茶飮之屬略略試用之意診次啓達傳曰爾則待其快差退去
정조 14년
具㢞以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇祈雨壇司寒壇漢江壇雩祀壇厲壇次第摘奸則各壇壇上俱爲無頉而風雲雷雨壇西邊紅箭門傾側西北邊墻垣間間剝落先農壇東南墻垣間間剝落先蠶壇四面墻垣間間剝落南邊紅箭門傾側祈雨壇墻垣間間剝落司寒壇東邊紅箭門傾側西邊墻垣間間剝落階砌石間間剝落西邊紅箭門柱木一箇傾側北邊紅箭門橫立漢江壇東邊墻垣間間剝落厲壇東邊墻垣間間剝落故竝卽修改事分付該監此後修掃看護等節着實擧行事各別申飭之意敢啓傳曰向來申飭何如則執頉若是夥然此蓋守護不謹之致其委折詳査仍究救弊之策論理草記可也
정조 14년
申耆以禮曹言啓曰郊壇摘奸執頉草記批旨內向來申飭何如則執頉若是夥然此蓋守護不勤之致其委折詳査仍究救弊之策論理草記可也事命下矣招致各部書員及營繕書員依下敎詳細査問則以爲八壇皆在郊埛閒曠之地而無墻垣扃鐍之固苟非輪回往審各別守護則執頉之頻數勢所固然見今守護之人每壇雖定爲四名而分在各處相距絶遠不能這這往審況以無料布之故視同苦役惟事規避從前守護之不謹專由於此云云旣無料布只責苦役實是行不得之事而每壇直四名之竝給朔料亦甚掣礙今若以每壇附近里居民各定二名爲壇直磨鍊四等衣資以給則渠等旣有沾漑之路而守護之節管束之方似勝於前使壇直二名間三日輪回往審部官又每朔往審則此後執頉庶不頻數而事係變通臣曹不敢擅便何以爲之敢稟傳曰知道
정조 14년
具㢞以成均館官員大司成意啓曰因館堂所奏鹽醢廛還退之價令戶曹均廳從長拮据後草記可也事命下矣臣依聖敎往復戶曹均廳本館給代條中戶曹錢二千兩均廳錢四千兩典僕等處卽爲先下許貸鹽醢兩廛使之還退限五年每年一千二百兩償納於本館事各別嚴飭之意敢啓傳曰知道
정조 14년
尹行任以兵曹言啓曰去春三朔能麽兒考講時都摠府經歷朴光進訓鍊院判官金致淇主簿李麟臣李熙燮右邊捕盜廳從事官朴祥煥武臣兼宣傳官李顯喆金志學守門將孫仁寬崔天祿金理一全宗善等一次不通都摠府都事元永龜金㝡煥訓鍊院判官李邦幹主簿權就一武臣兼宣傳官朴基成金宗鉉李烜金復淵柳孝臣柳東興部將洪疇九柳相文守門將柳成逵吳顯忠楊達源崔一元高景洙李宅懋南志復等二次不通武臣兼宣傳官金光屹河潤海部將洪禹九等三次不通守門將金成鉉四次不通依定式一次二次三次不通人從重推考四次不通人越俸一等何如傳曰允無勢之守門將獨四次居不其餘武弁講陣皆突誦乎兵判之循例捧入草記殊極未安與入直該堂推考金成鉉越俸分揀此後兵判或間朔或間數朔抽牲試以已誦之陣三陣俱不者草記論責可也
정조 14년
尹行任以訓鍊都監言啓曰本局千摠趙㠎身病甚重勢難察任改差何如傳曰允
정조 14년
尹行任以訓鍊都監言啓曰龍虎營內下甲冑監董將校及匠手等別單判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校試射入格外各給弓一張匠手木布施賞竝自各該營擧行他營準此事命下矣取考本局所在久遠謄錄則三去庚午年步軍所着皮甲五百九十一部造成其中二十部封進而監董二人內一人加資一人陞敍二去己丑年馬兵所着鐵甲冑六百十五部造成其中二部封進而監董人有令該曹考例稟處之命賞格則未有載錄三去癸巳年步軍所着皮甲四百部造成無封進之事監董人有令該曹論賞草記之蒙允賞格則未有載錄三去庚子年步軍所着皮甲一千六百六十部造成無封進之事監董人筵稟請賞有考例論賞之命賞格則未有載錄去辛未年詣將官及馬兵等所着鐵甲冑五百七十五部造成無封進之事監董人有令該曹考例稟處草記之蒙允賞格則未有載錄矣今此甲冑修補之役數旣不多監董將校之賞典一款不可循例擧論領納將校旣受試射賞格則弓子賞給係是疊受置之各色匠手三十七名等處木綿布子分等施賞之意敢啓傳曰知道只以謄錄中所在者觀之自三去庚午至今辛未各年判下皆有令該曹稟處之聖敎則稟處之文跡當在該曹尙不考出極爲稽忽當該兵曹判書爲先從重推考使之斯速考出草記稟處在前則軍器頻造將校蒙賞而數十年來絶無其例雖以今番言之各營擧行皆昧然此後留意於造成之事進上及請賞亦復古例俾有實效可也
정조 14년
尹行任以御營廳言啓曰龍虎營甲冑監董將校匠手等別單判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校則試射入格外各給弓一張匠手木布施賞竝自各該營擧行他營准此事命下矣依判下領納將校敎鍊官金鼎柱平弓一張匠手六名等處各木一疋布一疋施賞而監董將校論賞一款取考本廳久遠謄錄則肅廟朝丁亥年甲冑五十部新造後見樣甲冑三部封進乙未年甲冑五十一部新造後見樣甲冑三部封進矣判付內令該曹考例稟處而賞格則無載錄之意敢啓傳曰知道肅廟朝丁亥乙未判下辭意旣載謄錄令該曹詳考伊時文跡草記此後軍器造成復古例事依訓局草記批答擧行可也
정조 14년
尹行任以御營廳言啓曰本廳千摠吳毅常以職務相妨連呈辭狀今姑改差何如傳曰允
정조 14년
尹行任以禁衛營言啓曰以龍虎營內下甲冑監董將校匠手等別草判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校則試射入格外各給弓一張匠手木布施賞竝自各該管擧行他營准此事命下矣取考本營久遠謄錄則鳥銃弓箭等新造後或有略干封進草記之例而至於甲冑封進元無可考文蹟故不得書入依判下領來將校本營敎鍊官任興秀弓子一張施賞匠手六名等處各木一疋布一疋分給之意敢啓傳曰知道依訓御兩營草記批答擧行可也
정조 14년
尹行任以守禦廳言啓曰龍虎營甲冑監董將校匠手等別單判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校則試射入格外各給弓一張匠手木布施賞竝自各該營擧行他營准此事命下矣本廳久遠謄錄一一詳考則只有南漢鳥銃環刀新造後若干柄進上之規而賞格則不爲載錄至於甲冑內入初無可考之例不得書入領來將校則本廳敎鍊官朴昌華以監董將校仍爲領納而旣有成命弓一張賞給其餘匠手十一名等處各木一疋布一疋分給之意敢啓傳曰知道依三營草記批答擧行可也
정조 14년
尹行任以摠戎廳言啓曰龍虎營內下甲冑新造時監董將校匠手等別單判付內監董將校自本曹考例論賞稟處古則各軍門甲冑進上頻數而近來則絶罕取考久遠謄錄草記領來將校試射入格外各給弓一張匠手木布施賞竝自各該營擧行他營准此事命下矣本廳所在各年謄錄一一溯考則島銃環刀進上間多有之而至於甲冑封進久遠文跡極甚疎漏無一可考之例故監董將校之論賞一款不得書入領來將校則本廳敎鍊官韓命喆以監董將校仍爲領納而旣有試射入格外賞給之命弓一張施賞其餘匠手十一名等處各木一疋布一疋分給之意敢啓傳曰知道本廳設營最久以甲冑軍器等事內在文跡最多者亦莫過於本營今以無乎草記何也卿則推考此草記還給
정조 14년
李得濟以戶曹言啓曰時御所內各司看審執頉雨漏處修改吉日更令日官推擇則今四月十一日卯時爲吉云以此日時擧行何如傳曰允
정조 14년
李得濟以賑恤廳言啓曰南部二間屛門契任掌金長金今四月初三日路傍得三歲遺棄女兒本契居良女金召史欲爲收養而貧不自食願爲受料告于本部自該部同月初四日牒呈故依節目給料使之乳養之意敢啓傳曰知道
정조 14년
申耆以義禁府言啓曰柔院前僉使權應稷待其自現定配所發配事承傳啓下矣權應稷今方自現慶尙道慶山縣定配而以承傳內辭意具罪目依例發遣府書吏押送配所之意敢啓傳曰允
정조 14년
申耆以義禁府言啓曰依下敎時囚罪人洪百游外蔡緯夏睦萬中林永老等姑爲保放之意敢啓傳曰允
정조 14년
申耆以義禁府言啓曰黃海監司李時秀狀啓據刑曹粘目內所已鎭還穀虛留前萬戶宋錫裕徐弘規宋光祿李德一金鎭翼尹興商等移本府處之事允下矣宋錫裕徐弘規今方待命卽爲拿囚而李德一金鎭翼尹興商等前以此罪已經勘斷宋光祿身故云竝勿論何如傳曰允
정조 14년
申耆以刑曹言啓曰京畿監司金思穆放未放啓本回啓判付內朔寧金太廣抱川李長榮加平洪義國南陽金元才陰竹安正基永平許璉麻田鄭仁世振威金虎錫抱川韓弘沃龍仁李大植安山柳鍵等段皆是私掘毋得輕放事先朝受敎至嚴若過十年者似有分揀之命更考謄錄草記而各人等原配年月別單書入事判下矣取考徒流案則各人等定配皆在十年之內原配年月別單書入之意敢啓傳曰知道
정조 14년
義禁府啓目前萬戶宋錫裕徐弘規等原情云云問目內辭緣泛稱遲晩竝只刑推得情何如判付啓除刑推議處爲良如敎
정조 14년
義禁府啓目執禮沈鏶原情云云傳旨內辭緣泛稱遲晩所當請刑是自乎矣曾經侍從勿爲請刑載在大典通編議處何如判付啓依允
정조 14년
持平朴聖集啓曰妖宦壽賢之締結一種嗜利凶徒爛漫和通之狀渠旣明白納招則豈可一日容貸於覆載之間乎今此的處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情快正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則唯有嚴覈魯春得其眞贓過絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機栝則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情以下三十四行刀削驥顯凶疏之陰慘情節尙忍言哉擧國莫不齊憤王章尙未快施義理從此漸晦亂賊無所知懼思之及此不覺毛骨俱竦以下十四行刀削翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等二罪人竝令王府更爲捉囚嚴鞫得情快施當律答曰不允
정조 14년
刑曹判書鄭昌順參判洪檍參議徐瀅修等疏曰伏以臣等昨伏見京畿放未放回啓及平安道到配狀本之下本曹者有坡州牧充軍罪人張好辰放送江界府定配罪人成泰柱移配之命而兩罪人負犯至重有不可以尋常編配遇赦酌量者言好辰之身爲將校責任防守而符同凶魁甘心使喚者論其情跡實涉叵測以本州之人充本州之軍名雖移配實則任便當初處分失之太寬而今又全釋有關隄防至於泰柱爲千古所無之逆倡一院同配之論只施薄竄尙云末勘屢經赦典初不擧論則今此近地移配尤豈非失刑之大者乎向來七囚之特放已切漏網之憂目下兩罪之輕宥亦多壞防之歎方當義理漸晦人心漸狃之時此等之類苟以卑微而不免少忽則將無以懲亂賊而定民志臣等職忝刑官不得奉行成命而連値齋日疏籲路阻今始聯章敢貢愚見伏乞聖明亟寢兩罪人放送移配之命使頑蠢詿誤之輩亦知有王法千萬幸甚傳于具㢞曰曰宥曰殺坡說雖有之近來刑官持論太酸纔有處分便卽聯名上疏事近瀆屑原疏還給捧納承旨推考
정조 14년
庚戌四月初四日卯時上御誠正閣右副承旨入侍時右副承旨洪聖淵假注書洪樂游記注官趙慶遠金鳳顯以次進伏訖上曰都承旨左副承旨入侍出榻敎賤臣承命出傳行都承旨具㢞右副承旨申耆隨入進伏命耆書傳敎曰成命已久似此不難擧行之事如是遲滯殊甚未安漢旅節目使之斯速啓下事申飭兵判處上曰吏判入來乎㢞曰然矣上曰弘文提學入侍出榻敎賤臣承命出與弘文館提學洪良浩偕入進伏上敎良浩曰錦城尉諡狀今至何境良浩曰家狀再昨始來故今方起草矣家狀首記果何語耶良浩曰先錄世系次書國家恩禮及前後疏辭矣上曰卿當撰出全篇矣良浩曰右通禮柳河源親病甚重呈狀乞遞不可强令供職今姑改差何如上曰依爲之出擧條良浩曰忠淸都事洪鳳周除拜限過限不爲肅謝依例改差何如上曰依爲之出擧條命退良浩承命先退上曰昨年北道御史鄭大容來待事分付可也賤臣承命出傳命㢞耆書公事判付訖命退承史以次退出
정조 14년
庚戌四月初四日未時上御重熙堂同副承旨入侍時同副承旨尹行任記事官徐有聞記注官趙慶遠金鳳顯稟事閣臣鄭民始以次進伏訖上曰右承旨何不仕進云耶行任曰實𧏮無以供劇云矣上命書傳敎曰右承旨右副承旨許遞前望單子入之待下批牌招察任民始曰臣以壯勇營事有所仰達者矣上曰何事乎民始曰本營軍餉色需用不敷不可不及今變通臣之待罪箕藩時因民情之願受悶市廛之殘弊別餉錢十萬兩狀請給債每年利條一萬五千兩中七千三百兩分屬於廛民營屬之給代七千七百兩儲留該庫還作本錢限十三年滿原數後仍爲蕩減給債本錢之地矣儲留利錢中限二年條取來以補軍需而還報之期展定二年則營底給代之類必當以爲大幸而於公貨亦無所損故敢此仰達矣上曰依爲之出擧條命退諸臣以次退出